สามมิตรจวก 4 พรรค ให้ดูตัวเอง-อย่าด่าคนอื่น
ทักษิณโวจะกวาด260ส.ส.,สามมิตร กระทุ้งพรรคการเมืองให้ย้อนดูเงาตัวเอง อย่าเอาแต่ชี้หน้าด่าคนอื่นเอาเปรียบ วอนถอยคนละก้าวเอาชาติรอดอย่ากระสันอำนาจจนขาดสติ จ่อร่วมพลังประชารัฐ-ไม่ตั้งพรรคเอง ทักษิณ มั่นใจเพื่อไทยกวาด ส.ส. 260 เก้าอี้ อนาคตใหม่ได้ 40 เชื่อเลือกตั้งไม่เลื่อน ยิ่งช้ายิ่งเสียหายกับรัฐบาล เพื่อไทยเตรียมชูนโยบายย้อนเกล็ด เลิกเกณฑ์ทหาร-ขายเรือดำน้ำสร้าง รพ. ภูมิธรรม เชื่อการเมืองเหลือแค่ทางสองแพร่ง ไม่มีที่เดินให้อีแอบ ก๊กที่ 3 ปชป.ตามจวกยื้อปลดล็อกเอาเปรียบ เลิกไพรมารีเอื้อเครือข่าย ป๋าเปรม ยังแข็,งแรง กราบสังฆราชวันเกิด 98 ปี สมศักดิ์เจียม เส้นเลือดสมองแตก โพลชี้ บิ๊กตู่ โปร่งใส-กล้าตัดสินใจ สมคิด รมต.ดีเด่นคนประทับใจ แต่เอือมการเมืองดูละครดีกว่า,ภายหลัง กกต.ออกมาส่งสัญญาณระบุวันเลือกตั้ง และรัฐบาลเตรียมคลายล็อกให้พรรคการเมืองดำเนินกิจกรรมได้บางส่วน ทำให้การเมืองคึกคักขึ้นมา พรรคการเมือง กลุ่มการเมืองต่างๆ เคลื่อนไหวอย่างมีสีสันมากขึ้น เตรียมตัว เตรียมพร้อมสำหรับการเลือกตั้งที่จะมาถึง,สามมิตร ย้อนศรพรรคการเมือง,เมื่อวันที่ 26 ส.ค. เวลา 10.30 น. ที่ร้านกินเส้น ย่านสนามบินน้ำ นายอนุชา นาคาศัย แกนนำกลุ่มสามมิตร แถลงกรณีมีเสียงวิจารณ์กลุ่มสามมิตรเคลื่อนไหวเอาเปรียบพรรคการเมืองว่า ที่ผ่านมากลุ่มและพรรคการเมืองอื่นๆ ล้วนกระทำเหมือนกลุ่มสามมิตร เพียงแต่ทุกคนอาจลืมบริบทของตนเอง หลายๆพรรคก็ทำกิจกรรมเช่นกัน ไม่ว่าจะเป็นพรรคเพื่อไทย ประชาธิปัตย์ ภูมิใจไทย หรือชาติไทยพัฒนา หากไปเปิดข่าวหรือเฟซบุ๊กดู จะเห็นว่ามีการเคลื่อนไหวลงพื้นที่ รวมทั้งการจัดงานสัมมนาก็มีบริบททางการเมืองเช่นกัน จึงถือว่าเรื่องเหล่านี้เป็นเรื่องธรรมดา ไม่ได้คิดอะไร รวมทั้งการลงพื้นที่พบปะประชาชนก็อาจมีบริบททางการเมืองด้วย แต่ตอนนี้เป็นกึ่งเผด็จการกึ่งประชาธิปไตย บางอย่างทำได้บางอย่างทำไม่ได้ ตอนปฏิวัติใหม่ๆ ตนยังถูกห้ามเล่นฟุตบอล ซึ่งเป็นเรื่องธรรมดาเมื่อปฏิวัติใหม่ๆ แต่พอเวลาผ่านไปทุกอย่างก็เริ่มผ่อนคลาย ดังนั้นตนยืนยันว่าอะไรที่เราทำคนอื่นก็ทำเช่นกัน,อย่าแสวงหาอำนาจจนขาดสติ,นายอนุชากล่าวว่า อยากให้พรรคการเมืองต่างๆ อดทนเพื่อไปสู่โหมดการเลือกตั้งที่เราหวังไว้ ไม่อยากให้สถานการณ์ขัดแย้งไปมากกว่านี้ เราต้องเลือกตั้งตามรัฐธรรมนูญที่มีอยู่ แล้วหลังจากนั้นใครจะไปทำอะไรก็ว่ากัน ตอนนี้อยากเห็นทุกฝ่ายถอยหลังคนละก้าว ใครจะว่าระบอบประชาธิปไตยยังไงก็แล้วแต่ แต่มันคือสิ่งที่จะนำบ้านเมืองไปสู่เป้าหมาย รัฐธรรมนูญอาจดีไซน์ขึ้นมาเพื่อป้องกันวิกฤติ เราไม่อยากเห็นความขัดแย้งเหมือนอดีตอีก หากบ้านเมืองไม่อยู่ภายใต้กฎหมายมันจะเดินไม่ได้เลย หากในอนาคตเราจะเห็นว่ากฎหมายชอบหรือไม่ชอบอย่างไร เราค่อยมาถกกันในวันหน้า ไม่อยากให้ทุกอย่างมันถอยหลังกลับไปเหมือนเก่า ตนเคยถูกตัดสิทธิ์ เคยโดนกฎหมายเล่นงาน แต่ก็อดทน เราอย่าคิดแต่แสวงหาอำนาจจนลืมประเทศชาติ,ไม่ตั้งพรรค–จ่อร่วมพลังประชารัฐ,นายอนุชากล่าวอีกว่า การที่มีคนโดนบอกว่าถูกกลุ่มเราดูด ขออธิบายว่าตอนนี้กลุ่มสามมิตรยังไม่ได้เป็นพรรค ไม่มีทุนหรือเงิน เราแค่คุยกันว่ากลุ่มสามมิตรสามารถสะท้อนปัญหาต่อรัฐบาล และต้องการเห็นบ้านเมืองสงบปรองดอง เชื่อว่ามีนักการ เมืองหลายคนสนใจ ตอนนี้นักการเมืองหลายคนยืนอยู่บนเส้นด้าย โดนดำเนินคดี ไม่รู้ว่าจะเกิดอะไรในอนาคต แต่กลุ่มสามมิตรไม่เคยมีแนวคิดที่จะนำพาใครไปสู่เหว เพราะบางพรรคมีแนวทางที่หมิ่นเหม่ เราต้องการผ่านวิกฤติด้วยรัฐธรรมนูญฉบับนี้ การเลือกตั้งครั้งนี้จะเป็นการก้าวข้ามอุปสรรคนั้น เราทำการเมืองอย่างสร้างสรรค์ ไม่เคยทำร้ายใครหรือกลุ่มใด แนวทางของกลุ่มคือต้องการให้บ้านเมืองสงบและสะท้อนความต้องการของประชาชน ส่วนโอกาสร่วมพรรคพลังประชารัฐนั้น ก็มีโอกาส แต่ไม่ใช่ว่าไปแน่นอน ขึ้นอยู่กับการตัดสินใจในวันข้างหน้า พรรคพลังประชารัฐเป็นหนึ่งในพรรคที่เราสนใจ เพราะเราจะไม่ตั้งพรรคเอง หากเดือน ก.ย.มีการคลายล็อก น่าจะมีความชัดเจนว่าเราจะอยู่ตรงไหน ไม่จำเป็นว่าพรรคนั้นจะต้องสนับสนุน พล.อ.ประยุทธ์ จันทร์โอชา นายกฯและหัวหน้า คสช. เป็นนายกฯอีกสมัย แต่หากสนับสนุนเราก็ยินดี,มีแน่บิ๊กเซอร์ไพรส์รอจังหวะเหมาะ,ด้านนายธนกร วังบุญคงชนะ โฆษกกลุ่มสามมิตร กล่าวว่า เรื่องบิ๊กเซอร์ไพรส์ ที่นายสมศักดิ์ เทพสุทิน แกนนำกลุ่มสามมิตร เคยพูดไว้ ยืนยันว่ามีแน่นอน กำลังรอโอกาสที่เหมาะสม เท่าที่ทราบจะเซอร์ไพรส์กว่าที่เราเคยเปิดตัวอดีต ส.ส.เลย แต่จะเป็นการเปิดตัวใคร หรือเรื่องอะไรนั้น ตอนนี้ยังพูดไม่ได้,ทักษิณ มั่นใจ พท.กวาด 260 ส.ส.,ผู้สื่อข่าวรายงานว่า ช่วงเดือน ก.ค.ต่อเนื่องถึงเดือน ส.ค. มีแกนนำอดีต ส.ส. สมาชิกพรรคเพื่อไทย เดินทางไปหา นายทักษิณ ชินวัตร อดีตนายกฯที่ต่างประเทศเป็นจำนวนมาก ล่าสุด อดีต ส.ส.ที่เดินทางไปพบที่ประเทศจีนเผยว่า นายทักษิณแสดงความมั่นใจจากผลโพลภายในที่มีต่อการเลือกตั้งครั้งหน้า ว่าพรรคเพื่อไทยจะยังได้รับความนิยมจากชาวบ้านในระดับสูง จะได้ที่นั่ง ส.ส.กลับมามากถึง 260 เสียง จากทั้งระบบเขตและบัญชีรายชื่อ ส่วนพรรคอนาคตใหม่ที่นโยบายโดนใจคนรุ่นใหม่ อาจได้ ส.ส.มากถึง 40 ที่นั่ง ส่วนใหญ่จะได้จากระบบบัญชีรายชื่อ ขณะเดียวกัน เชื่อว่าการเลือกตั้งจะเกิดในเดือน ก.พ.ปีหน้าแน่นอน เพราะหากยิ่งเลื่อนออกไป จะเป็นผลเสียกับรัฐบาลเอง แต่เป็นผลดีกับพรรคเพื่อไทย ที่จะหาเสียงได้ง่ายขึ้น สืบเนื่องจากปัญหาด้านเศรษฐกิจปากท้อง อย่างไรก็ตาม อดีต ส.ส.ต้องหมั่นลงพื้นที่ พบชาวบ้าน สอบถามเกาะติดปัญหาทำเป็นข้อมูลส่งให้แกนนำพรรค รวบรวมจัดทำเป็นนโยบายต่อไป ที่สำคัญว่าที่ผู้สมัคร ส.ส.ต้องระมัดระวังการกระทำที่สุ่มเสี่ยงต่อการได้รับใบเหลือง ใบแดง,เลิกเกณฑ์ทหาร-ขายทิ้งเรือดำน้ำ,ผู้สื่อข่าวรายงานว่า ขณะนี้พรรคเพื่อไทยได้มีการเตรียมจัดทำร่างนโยบายเพื่อเตรียมสู้ศึกเลือกตั้ง โดยจะเน้นชูประเด็นการแก้ไขปัญหาปากท้องเป็นหลัก พร้อมทั้งมอบหมายให้แกนนำพรรคแต่ละคนรับผิดชอบจัดทำแคมเปญนโยบายเป็นรายกระทรวง และตั้งกรรมการชุดพิเศษอีกหลายชุด ศึกษาเกี่ยวกับรัฐธรรมนูญ และกฎหมายลูกที่มีข้อบกพร่อง เป็นอุปสรรคต่อการบริหารประเทศ อาทิ กฎหมาย ป.ป.ช. กฎหมายเลือกตั้ง ส.ส. และการได้มาซึ่ง ส.ว. พ.ร.บ.กลาโหม เป็นต้น หากได้รับเลือกตั้งและกลับมาเป็นรัฐบาล จะแก้ไขปรับปรุงกฎหมายที่เป็นอุปสรรคต่อการทำงานการเมืองแน่นอน นอกจากนี้จะมีนโยบายย้อนศรรัฐบาล และการใช้งบประมาณของกองทัพ อาทิ 1.ยกเลิกการเกณฑ์ทหาร แต่ให้เป็นความสมัครใจ เพราะปัจจุบันประเทศไม่ได้อยู่ในภาวะสู้รบ ทหารเกณฑ์ถูกนำไปใช้งานผิดวัตถุประสงค์ เช่น เป็นพลทหารรับใช้ผู้มีอำนาจในกองทัพ และมีการลงโทษทางวินัยอย่างรุนแรง ทำให้ผู้ปกครองไม่มั่นใจการส่งลูกหลานไปสมัครทหารเกณฑ์แล้วจะมีความปลอดภัยทางร่างกาย หรือจิตใจ 2.ขายเรือดำน้ำ เพื่อเอาเงินมาสร้างโรงพยาบาล หลังเกิดเสียงวิพากษ์วิจารณ์ใช้งบประมาณจำนวนมากในกระบวนการจัดซื้อ รวมถึงความเหมาะสมจำเป็น,วัฒนา สับงบกลาโหมอู้ฟู่บานเบอะ,นายวัฒนา เมืองสุข แกนนำพรรคเพื่อไทย โพสต์เฟซบุ๊กว่า หน้าที่ของกองทัพคือ การเตรียมกำลังและใช้กำลังเพื่อป้องกันภัยคุกคามต่อราชอาณาจักร แต่ทุกครั้งที่มีการรัฐประหาร กระทรวงกลาโหมจะถูกขยายอำนาจ จนล่าสุดถึงขั้นมีอำนาจหน้าที่ในการพัฒนาประเทศ การป้องกันและแก้ไขปัญหาจากภัยพิบัติทั้งที่มีหน่วยงานอื่นรับผิดชอบอยู่แล้ว เพื่อเป็นข้ออ้างในการเพิ่มงบประมาณและขยายกำลังพล โดยตั้งแต่รัฐประหาร งบจากการรัฐประหารในปี 2549 งบประมาณกระทรวงกลาโหมถูกเพิ่มขึ้นอย่างต่อเนื่อง จาก 85,000 ล้านบาท ในปี 2549 เพิ่มเป็น 227,000 ล้านบาท ในปี 2562 หรือเพิ่มขึ้นถึงร้อยละ 167 งบประมาณจำนวนมากหมดไปกับการเพิ่มกำลังพลและการซื้ออาวุธที่ไม่สอดคล้องกับภารกิจและภัยคุกคาม เช่น การจัดซื้อเรือดำน้ำที่ยังไม่จำเป็น แต่กลับซื้อมาถึง 3 ลำ ดังนั้น ภารกิจเร่งด่วนหลังการเลือกตั้งคือการปฏิรูปกองทัพให้มีขนาดที่เหมาะสม มีความทันสมัยและมีขีดความสามารถต่อการป้องกันภัยคุกคามรูปแบบใหม่ ให้ เป็นกองทัพของประชาชนที่ปฏิบัติหน้าที่ตรงตามภารกิจ ไม่ซ้ำซ้อน และไม่ถูกใช้เป็นเครื่องมือทางการเมืองจนกองทัพกลายเป็นภัยคุกคามเสียเอง,ภูมิธรรม ชี้การเมืองเหลือแค่ 2 แพร่ง,นายภูมิธรรม เวชยชัย รักษาการเลขาธิการพรรคเพื่อไทย ทวีตข้อความผ่านทวิตเตอร์ว่า 24 ก.พ.2562 เดินหน้าเข้าสู่การเลือกตั้ง คืนอำนาจให้ประชาชน พาประเทศพ้นวิกฤติ ดึงประเทศกลับสู่ความปกติทันที เราอยู่บนทางสองแพร่ง เดินไปในทางอำนาจนิยมเพื่อสืบทอดกลุ่มอำนาจที่ส่งเสริมและสนับสนุนรัฐทหารและรัฐราชการที่รวมศูนย์อำนาจไว้ที่คนไม่กี่คน หรือจะก้าวข้ามอุปสรรคทั้งปวง เพื่อสนับสนุนประชาธิปไตย การกระจายอำนาจที่เคารพในอำนาจประชาชน มุ่งหลุดพ้นจากวิกฤติชีวิตและวิกฤติเศรษฐกิจที่ย่ำแย่ การเมืองเพื่อวันพรุ่งนี้ ไม่มีทางเลือกที่สาม ไม่มีก๊กที่ 3 ไม่มีทางเลือกอื่น อย่าแถ อย่าทำการเมืองแบบศรีธนญชัยที่น่ารังเกียจและน่าเบื่อหน่าย เอาประชาธิปไตยเพื่อชีวิตที่ดีขึ้นของทุกคน หรือเอาการสืบทอดอำนาจ เพื่อคนบางกลุ่ม บางคน ทั้งนี้ ทำงานการเมืองเพื่ออนาคตของวันพรุ่งนี้ ต้องสง่างาม กล้าเปิดเผย ตรงไปตรงมาไม่แอบแฝง กล้าสู้หน้าเผชิญความจริง ยอมรับในข้อผิดพลาดและปรับตัวกลับสู่ความถูกต้อง สังคมพร้อมให้อภัยทุกคนที่เดินหน้าเพื่อสร้างการเมืองแบบใหม่ ให้ ประเทศไทยหลุดพ้นออกจากปลักเดิมๆ ต้องคืนอำนาจประชาชน จัดให้มีการเลือกตั้งโดยพลัน ผู้มีอำนาจต้องปลดล็อกทันทีและเด็ดขาด เพื่อให้ทุกพรรค การเมืองได้ทำงานการเมืองอย่างเสรี เสมอภาคเท่าเทียม ยุติธรรมกับทุกฝ่าย,จวกรัฐบาลจ้องปิดประตูตีแมว,นายชวลิต วิชยสุทธิ์ อดีตรองเลขาธิการพรรคเพื่อไทย กล่าวว่า การที่รัฐบาลจะคลายล็อกโดย ไม่ปลดล็อก และอาจให้เวลาหาเสียงเพียงเวลา 20 วันนั้น เห็นเจตนาชัดเจนว่าต้องการปิดประตูตีแมว เหมือนช่วงลงประชามติรัฐธรรมนูญปี 2560 เป็นการเอาเปรียบทางการเมืองอย่างมาก ภาษาอีสานเรียกว่าตีหน้ามึน เอาเปรียบ พฤติกรรมดังกล่าวถือว่าไม่เป็นกลาง ไม่เหมาะสมที่จะเป็นรัฐบาลรักษาการเพื่อจัดการเลือกตั้งอย่างเสรีและเป็นธรรม อยากขอให้รัฐบาลมองจากหลายมุม โดยเฉพาะหากมองจากต่างประเทศ ใครจะกล้ามาทำการค้า การลงทุนกับประเทศที่ถูกควบคุมด้วยอำนาจพิเศษทุกกระเบียดนิ้ว ใช้มาตรา 44 ควบคุมไว้ตั้งแต่ก่อนเลือกตั้ง ระหว่างเลือกตั้ง และจนกว่าจะจัดตั้งรัฐบาลแล้วเสร็จ,ปชป.โวย คสช.อย่าชิงเอาเปรียบ,นายองอาจ คล้ามไพบูลย์ รองหัวหน้าพรรค ประชาธิปัตย์ กล่าวถึงกรณีที่ คสช.เตรียมคลายล็อกให้พรรคการเมืองทำกิจกรรมได้บางส่วน แต่ยังไม่ปลดล็อกว่า พรรคประชาธิปัตย์คงไม่ไปวิงวอนขอร้อง คสช. และรัฐบาล ถ้ายังเอาเรื่องคลายล็อก ปลดล็อกมาเป็นเกมเพื่อชิงความได้เปรียบทางการเมือง ระวังจะได้ไม่คุ้มเสีย รัฐบาลต้องรับผิดชอบต่อผลที่จะเกิดขึ้น จะไปโทษคนอื่นไม่ได้ ขณะนี้ยังไม่เห็นสัญญาณอะไรที่แสดงให้ถึงความไม่สงบ โพลเกือบทุกสำนักที่ออกมา ก็ชี้ให้เห็นว่าประชาชนประสงค์จะเข้าสู่คูหากาบัตรลงคะแนน ไม่มีใครอยากสร้างความไม่สงบ และคงไม่มีนักการเมืองคนไหนอยากสร้างความขัดแย้ง ส่วนที่ พล.อ.เฉลิมชัย สิทธิสาท ผบ.ทบ. ในฐานะเลขาธิการ คสช. กำชับกองกำลังรักษาความสงบเรียบร้อย ให้ติดตามสถานการณ์ที่เริ่มจะคลายล็อกทางการเมืองตั้งแต่เดือน ก.ย.เป็นต้นไปนั้น น่าจะเป็นการกำชับหน่วยงานตามสายงาน ตามอำนาจหน้าที่ คงไม่ได้พบเหตุที่จะก่อปัญหา,ซัดจ่อยกเลิกไพรมารีเอื้อพรรคพวก,นายอิสสระ สมชัย อดีต ส.ส.อุบลราชธานี พรรคประชาธิปัตย์ กล่าวว่า ผู้มีอำนาจน่าจะพูดกันตรงๆไปเลยดีกว่า ไม่อย่างนั้นข้ออ้างเรื่องปลดหรือคลายล็อกก็แทบไม่มีประโยชน์ เพราะพรรคการเมืองจะเป็นง่อยเหมือนเดิม ส่วนที่นายวิษณุ เครืองาม รองนายกฯ พูดถึงสัญญาณเรื่องยกเลิกหรือไม่ยกเลิกไพรมารีโหวตในการเลือกตั้งรอบที่จะถึงนี้ เห็นว่าไม่ควรยกเลิก กฎหมายว่าอย่างไรต้องว่าอย่างนั้น อย่าไปเอาไพรมารีโหวตออกเพื่อเอื้อพรรคใหม่ที่ประกาศตัวว่าสนับสนุนรัฐบาล คสช. พรรคเหล่านั้นเดินสายดูดคนกันมานาน จะอ้างว่าไม่พร้อมทำไพรมารีโหวตคงไม่ได้ และปรากฏภาพโดยตลอดว่าแกนนำนั่งหน้าสลอนเป็นสิบคน แถมพูดเรื่องนโยบายโคล้านตัว เข้าข่ายเดินสายทำกิจกรรมทางการเมือง มันก็เข้าข่ายขัดคำสั่ง คสช.ชุมนุมเกินห้าคนชัดเจน แต่ผู้มีอำนาจไม่เคยห้าม จะสองมาตรฐานก็ทำไป แต่เรื่องไพรมารีโหวต ทุกพรรคต้องเริ่มจากศูนย์อย่างเท่าเทียม ไม่ควรจะยกเลิก หรืออะลุ่มอล่วย,อนุทิน ลั่นไม่ส่งโนเนมลงสมัคร,นายอนุทิน ชาญวีรกูล หัวหน้าพรรคภูมิใจไทย กล่าวว่า การเลือกตั้งครั้งต่อไปคือการแข่งขันที่เข้มข้น พรรคการเมืองต้องปรับตัว พรรคที่ไปต่อได้นอกจากจะมีตัวบุคคลที่ดี ยังต้องมีนโยบายที่ดี สามารถปฏิบัติได้จริง เหล่านี้คือสิ่งที่ตนกำลังจัดการให้กับพรรคภูมิใจไทย นโยบายของพรรคภูมิใจไทยต้องมีไม่มาก แต่ต้องปฏิบัติได้ทันที ไม่สุ่มเสี่ยงขัดกฎหมาย แก้ปัญหาประชาชนได้ ต้องทำให้ชาวบ้านมีความเป็นอยู่ดีขึ้น ส่วนผู้สมัครของพรรคภูมิใจไทย ต้องเป็นคนเก่ง คนดี เพราะจะสะท้อนว่าเราไม่ดูถูกประชาชน ถ้าผู้สมัครเราไม่เป็นที่ยอมรับในวงกว้าง อย่าส่งลงดีกว่า อายเขา ในอดีตประชาชนอาจสนใจแต่คนในพื้นที่ แต่วันนี้ประชาชนเขาสนใจนโยบายของพรรคด้วย ส่วนที่มีความกังวลว่าบางพรรค บางกลุ่ม ได้รับการช่วยเหลือเป็นพิเศษ ตนไม่สนใจ เพราะในการเลือกตั้ง มีหน่วยงานตรวจสอบ มีพี่น้องประชาชนจับตาดูอยู่ เมื่อทำงานในสภา ก็มีสภาตรวจสอบ มีสังคมจับตามอง ถ้าโกงเข้ามารับรองว่าอยู่ไม่ได้ โดยเฉพาะยุคที่มีสื่อโซเชียล ข่าวสารไปไว ปิดกันไม่มิด ใครทำผิดรับรองว่าอยู่ได้ไม่นาน,กกต.ขยับเตรียมพร้อมเลือกตั้ง,พ.ต.อ.จรุงวิทย์ ภุมมา เลขาธิการ กกต. กล่าวถึงความพร้อมของสำนักงานฯ ภายหลังกฎหมายเลือกตั้ง ส.ส. และการได้มาซึ่ง ส.ว. ประกาศในราชกิจจานุเบกษาว่า ขณะนี้ได้เตรียมความพร้อมงานด้านต่างๆ ไม่ว่าจะเป็นงบประมาณ บุคลากร การฝึกอบรมเจ้าหน้าที่ต่างๆ รวมทั้งการคัดเลือกผู้ตรวจการเลือกตั้ง ซึ่งถ้าบุคคลใดถูกร้องเรียนคัดค้าน ต้องมาพิจารณาและตรวจสอบข้อเท็จจริง ส่วนการกำหนดว่าวันเลือกตั้งจะเป็นวันใดนั้น เป็นอำนาจหน้าที่ของ กกต.ที่จะเป็นผู้พิจารณา โดยสำนักงานฯ มีหน้าที่เตรียมพร้อมและช่วยสนับสนุนให้ภารกิจของ กกต.บรรลุเป้าหมาย ส่วนความคืบหน้าการยกร่างระเบียบ กกต.ว่าด้วยการหาเสียงทางอิเล็กทรอนิกส์นั้น หลักการของร่างระเบียบฉบับดังกล่าวจะพิจารณาดูว่าขอบเขตรวมทั้งแนวทางการหาเสียงของนัก การเมือง พรรคการเมือง หรือผู้ใด ทางอิเล็กทรอนิกส์ จะดำเนินการในลักษณะใดได้บ้าง เพื่อให้เกิดความเป็นธรรมและเท่าเทียมกัน ไม่ใช่อาศัยสื่ออิเล็กทรอนิกส์มาเป็นเครื่องมือกระทำความผิดหรือใช้ช่องทางดังกล่าวนี้ไปใส่ร้ายป้ายสี หรือโฆษณาหาเสียงเกินความจำเป็น โดยหลักของร่างระเบียบฉบับนี้เราจะให้ความเป็นธรรมมากที่สุด,ป๋าเปรม กราบสังฆราชวันเกิด 98ปี,เมื่อเวลา 10.00 น. ที่อาคารสัมฤทธิ์วิทยากร วัดราชบพิธสถิตมหาสีมาราม พล.อ.เปรม ติณสูลานนท์ ประธานองคมนตรีและรัฐบุรุษ เดินทางมาทำบุญครบรอบวันคล้ายวันเกิด 98 ปี โดยเข้ากราบสักการะสมเด็จพระอริยวงศาคตญาณ สมเด็จพระสังฆราช ถวายภัตตาหารเพล ผ้าไตร และเครื่องไทยธรรมแก่สมเด็จพระสังฆราช และพระพรหมมุนี ท่ามกลางญาติ คนสนิท และอดีตนายทหารชั้นผู้ใหญ่ร่วมทำบุญ โดย พล.อ.เปรมได้สวมเสื้อผ้าไหมสีโอโรส ซึ่งเป็นสีประจำวันเกิดของ พล.อ.เปรม มีใบหน้าสดชื่น แจ่มใส ดูแข็งแรงดี พร้อมยิ้มทักทายกับทุกคน อย่างไรก็ตาม เมื่อผู้สื่อข่าวถามว่า อยากฝากอะไรให้กับบ้านเมืองเนื่องในวันคล้ายวันเกิดปีนี้หรือไม่ พล.อ.เปรมไม่ได้ตอบคำถามดังกล่าว เพียงแต่ส่งยิ้มให้กับผู้สื่อข่าวก่อนที่จะเดินทางกลับ,ผู้สื่อข่าวรายงานว่า ก่อนหน้านี้ พล.อ.ประยุทธ์ จันทร์โอชา นายกฯ และหัวหน้า คสช. ได้ทำหนังสือขอนำคณะรัฐมนตรี ผู้บัญชาการเหล่าทัพ เข้าอวยพรเนื่องในวันคล้ายวันเกิดที่บ้านสี่เสาเทเวศร์ แต่คณะแพทย์ประจำตัวของ พล.อ.เปรม ได้ให้คำแนะนำ ไม่อยากให้ พล.อ.เปรมยืนนานเกินไป อาจจะส่งผลกระทบต่อสุขภาพและโรคประจำตัว จึงตอบปฏิเสธไป,สมศักดิ์เจียม เส้นเลือดสมองแตก,ผู้สื่อข่าวรายงานว่า ช่วงเช้าวันเดียวกัน นายปวิน ชัชวาลพงศ์พันธ์ นักวิชาการด้านเอเชียตะวันออกเฉียงใต้ศึกษา มหาวิทยาลัยเกียวโต โพสต์เฟซบุ๊ก Pavin Chachavalpongpun ว่า ผมได้รับแจ้งจากปารีสเช้าตรู่วันนี้ อาจารย์สมศักดิ์ เจียมธีรสกุล ล้ม อาการเบื้องต้นเส้นเลือดในสมองแตก ร่างกายซีกขวายังขยับไม่ได้ครับ แพทย์กำลังให้ยาเพื่อลดการหยุดไหลของเลือดในสมอง เอาใจช่วยอาจารย์ในยามนี้ ต่อมาช่วงบ่ายนายปวินโพสต์เฟซบุ๊กแจ้งความคืบหน้าอาการของนายสมศักดิ์ว่า ตามที่ได้รับข้อมูลจากมิตรสหายที่ปารีส ที่ได้ไปคุยกับแพทย์ที่รักษานายสมศักดิ์ เบื้องต้นยังเชื่อว่าเส้นเลือดในสมองด้านซ้ายแตก ส่งผลกระทบต่อการเคลื่อนไหวของร่างกายฝั่งขวา นายสมศักดิ์รู้สึกตัวบางครั้ง ยังพูดภาษาไทยได้ดี แต่ภาษาอังกฤษลำบาก หมอให้ยาลดความดันเลือด และจะส่งไปตรวจ MRI ว่ามีเส้นเลือดอื่นแตกอีกไหม ในอนาคต อาจต้องมีการฟื้นฟูสภาพร่างกาย (กายภาพบำบัด) ฝึกยืน เดิน ฯลฯ แต่ตอนนี้เร็วไปที่จะบอกว่าจะลงเอยอย่างไร กลับคืนมาเหมือนเดิมไหม หรือเสียสภาพคล่องตัวไปเลย อย่างไรก็ตาม คงต้องมีคนดูแลจากนี้ไป,โพลชี้ บิ๊กตู่ กล้าตัดสินใจ–โปร่งใส,วันเดียวกัน นิด้าโพลเผยผลสำรวจความคิดเห็นประชาชน เรื่อง 4 ปี ของนายกรัฐมนตรี พล.อ.ประยุทธ์ จันทร์โอชา ทำการสำรวจระหว่างวันที่ 20-23 ส.ค.2561 จากกลุ่มตัวอย่างประชาชนจำนวน 1,291 คน พบว่าร้อยละ 22.15 ระบุว่า พล.อ.ประยุทธ์ทำงานในตำแหน่งนายกฯได้ดีมาก ร้อยละ 48.96 ระบุค่อนข้างดี ร้อยละ 18.28 ระบุว่าไม่ค่อยดี ส่วนร้อยละ 9.53 ระบุว่า ไม่ดีเลย เมื่อถามถึงอุดมการณ์ ในการทำงานของ พล.อ.ประยุทธ์ ร้อยละ 77.46 ระบุว่ามีอุดมการณ์และความตั้งใจทำงานเพื่อชาติและประชาชน ขณะที่ร้อยละ 18.90 ระบุไม่มีอุดมการณ์ คิดแต่จะทำงานเพื่อรักษาอำนาจของตนเองและ คสช. ด้านความกล้าตัดสินใจ ร้อยละ 77.61 ระบุว่ามีความกล้าตัดสินใจในประเด็นทางการเมืองและการบริหารที่สำคัญ ส่วนร้อยละ 19.60 ระบุว่าไม่มีความกล้าตัดสินใจ ด้านประสิทธิภาพในการทำงานแก้ไขปัญหาของประเทศ ร้อยละ 67.93 ระบุว่ามีประสิทธิภาพ ร้อยละ 29.13 ระบุว่าไม่มี ส่วนด้านความโปร่งใส ตรวจสอบได้ในการทำงาน พบว่าร้อยละ 60.19 ระบุว่ามีความโปร่งใส ตรวจสอบได้ ขณะที่ร้อยละ 29.28 ระบุว่าไม่มีความโปร่งใส ตรวจสอบไม่ได้,สมคิด รมต.ดีเด่นประทับใจ,สำหรับเรื่องที่อยากเสนอแนะสื่อสารไปถึงรัฐบาลนั้น ร้อยละ 36.48 ระบุเรื่องเศรษฐกิจ ปัญหาปากท้อง ความเป็นอยู่ หนี้สินของประชาชน และราคาพืชผลทางการเกษตร รองลงมา ร้อยละ 16.20 ระบุเรื่องการทำงานของภาครัฐ อยากให้มีความโปร่งใส ตรวจสอบได้ มีธรรมาภิบาลและมีกลไกป้องกันการทุจริตคอร์รัปชัน การใช้อำนาจมิชอบ ส่วนความประทับใจในการทำงานของคณะรัฐมนตรีรัฐบาล พล.อ.ประยุทธ์ 5 อันดับแรก 1 ร้อยละ 49.88 ประทับใจในการทำงานของนายสมคิด จาตุศรีพิทักษ์ รองนายกรัฐมนตรี อันดับ 2 ร้อยละ 48.80 นายวิษณุ เครืองาม รองนายกฯ อันดับ 3 ร้อยละ 48.49 นายวีระศักดิ์ โควสุรัตน์ รมว.การท่องเที่ยวและกีฬา อันดับ 4 ร้อยละ 47.02 พล.อ.อนุพงษ์ เผ่าจินดา รมว.มหาดไทย และร้อยละ 46.09 พล.ต.อ.อดุลย์ แสงสิงแก้ว รมว.แรงงาน,เอือมการเมืองสนใจละครมากกว่า,ด้านสำนักวิจัยซูเปอร์โพล เผยผลสำรวจเรื่อง การเมืองไทยกับการแสดงละคร ในอารมณ์นี้ของคนไทย สำรวจจากกลุ่มตัวอย่างประชาชนจำนวน 1,124 คน ระหว่างวันที่ 20-25 ส.ค. พบว่าร้อยละ 64.7 ระบุ การเมืองไทย กับ การแสดงละครไม่แตกต่างกัน ร้อยละ 35.3 บอกว่าต่างกัน เมื่อถามถึงความสนใจการเมืองไทย กับ ละครทีวี ร้อยละ 73.9 สนใจละครทีวีมากกว่า มีเพียงร้อยละ 26.1 ที่สนใจการเมืองมากกว่า ขณะเดียวกัน ร้อยละ 71.5 ยังระบุว่าดูละครทีวีได้ประโยชน์มากกว่า ส่วนร้อยละ 28.5 มองว่าดูการเมืองได้ประโยชน์กว่า เมื่อถามว่า เหตุการณ์ตอนไหนในการเมืองที่น่าสนใจติดตามมากที่สุด ร้อยละ 40.8 ระบุช่วงนับคะแนนผลการเลือกตั้ง รองลงมาร้อยละ 16.5 คือการจับขั้วการเมืองช่วงเลือกตั้ง และร้อยละ 13.7 การปราศรัยหาเสียงช่วงเลือกตั้ง,นายกฯพอใจระบบนาแปลงใหญ่,พล.ท.สรรเสริญ แก้วกำเนิด โฆษกประจำสำนัก นายกรัฐมนตรี เปิดเผยว่า พล.อ.ประยุทธ์ จันทร์โอชา นายกฯและหัวหน้า คสช. พอใจผลการดำเนินงานส่งเสริมระบบนาแปลงใหญ่ที่พบว่า เกษตรกรมากกว่าร้อยละ 80 พอใจในการรวมกลุ่มทำนา เนื่องจากทำให้มีความเข้มแข็ง มีรายได้เพิ่มขึ้น เพิ่มประสิทธิภาพการผลิตและการตลาด โดยรายงานของสำนักงานเศรษฐกิจการเกษตร ระบุว่าเกษตรกรมีรายได้เพิ่มขึ้น 1,325 บาทต่อไร่ นาแปลงใหญ่เป็นหนึ่งในเครื่องมือแก้ไขปัญหาราคาผลผลิตการเกษตรตกต่ำอย่างยั่งยืน ขณะนี้มีนาแปลงใหญ่ที่ดูแลโดยกรมการข้าว กระทรวงเกษตรและสหกรณ์ทั้งสิ้น 1,902 แปลง ครอบคลุมพื้นที่ 2,433,172 ไร่ เกษตรกรจำนวน 175,647 ราย ในพื้นที่ 71 จังหวัด แบ่งเป็นกลุ่มต่อเนื่องปี 2558-2560 จำนวน 1,172 แปลงและกลุ่มใหม่ปี 2561 จำนวน 30 แปลง,สธ.ลุยไทยนิยมสร้างงานสร้างอาชีพ,นพ.ปิยะสกล สกลสัตยาทร รมว.สาธารณสุข กล่าวถึงความคืบหน้าการดำเนินโครงการไทยนิยมยั่งยืนในส่วนของกระทรวงสาธารณสุขว่า ตอนนี้ทำไปแล้วหลายกิจกรรม มีโครงการที่สำคัญ คือการสร้างอาชีพสำหรับผู้ลงทะเบียนผู้มีรายได้น้อย ผ่านการอบรมนวดไทย 5,000 คน เพิ่มทักษะความสามารถด้านการนวดไทยเพื่อสุขภาพ และสร้างอาชีพ สร้างรายได้ สร้างคุณภาพชีวิตที่ดี รวมทั้งการสร้างผู้ช่วยพยาบาล 5,000 คน เพื่อสนับสนุนการปฏิบัติงานในการดูแลผู้ป่วยในโรงพยาบาลให้ผู้ป่วยได้รับการบริการที่ทั่วถึงมากยิ่งขึ้น นอกจากนี้กระทรวงยังมีอีก 1 โครงการใหญ่ เพื่อให้ประชาชนเข้าถึงบริการเพื่อแก้ปัญหาตามบริบทของพื้นที่ คือโครงการหมอครอบครัว ซึ่งผลวิจัยพบว่า การจัดให้มีหมอประจำครอบครัวสามารถลดระยะเวลาการรอคอยในโรงพยาบาลใหญ่ได้ รวมถึงลดการตายในทารกแรกเกิดถึงร้อยละ 10-40 ลดค่าเดินทางของประชาชนไปโรงพยาบาลได้คนละ 1,655 บาท รวมทั้งลดค่าใช้จ่ายสุขภาพได้ถึงร้อยละ 25-30 ช่วยประหยัดค่าใช้จ่ายด้านสุขภาพของประเทศปีละ 50,000 ล้านบาท,คนไทยถูกจับในแองโกลาปลอดภัย,พล.ท.วีรชน สุคนธปฏิภาค รองโฆษกประจำสำนักนายกรัฐมนตรี กล่าวถึงความคืบหน้าการช่วยเหลือ 4 นักธุรกิจชาวไทยที่เป็นตัวแทนของบริษัท เซนเทนเนียล เอนเนอร์ยี่ (ไทยแลนด์) จำกัด คือ นายรวีโรจน์ ฤทธิ์โชติอนันต์ กรรมการผู้มีอำนาจบริษัทฯ น.ส.มณฑิตา พริบไหว กรรมการผู้มีอำนาจบริษัทฯ นายธีระ บัวเพ็ง เจ้าหน้าที่บริษัทฯ และนายมนินทร์ วณิชชานนท์ เจ้าหน้าที่บริษัทฯ ที่ถูกจับกุมที่เรือนจำเวียนนา เมืองลูอันดา ประเทศแองโกลาว่า ตามที่ญาติของผู้ถูกจับกุมได้ยื่นหนังสือขอให้ พล.อ.ประยุทธ์ จันทร์โอชา นายกฯและหัวหน้า คสช. ช่วยเหลือนั้น ขณะนี้กรมการกงสุล กระทรวงการต่างประเทศ ได้ติดต่อกับตัวแทนญาติ และตัวแทนคนไทยที่ถูกจับกุมตัวที่ประเทศแองโกลาอย่างต่อเนื่อง ยืนยันว่าคนไทยทั้งหมดปลอดภัย ส่วนเรื่องคดีความต้องว่าไปตามกระบวนการยุติธรรมของประเทศแองโกลา
สามมิตร กระทุ้งพรรคการเมืองให้ย้อนดูเงาตัวเอง อย่าเอาแต่ชี้หน้าด่าคนอื่นเอาเปรียบ วอนถอยคนละก้าวเอาชาติรอดอย่ากระสันอำนาจจนขาดสติ
ข่าวหน้า1,กลุ่มสามมิตร,อนุชา นาคาศัย,พรรคการเมือง,ทักษิณ ชินวัตร